S A J T Ó K Ö Z L E M É N Y

Készenlétben a baptista mentőcsapat

A Matthew hurrikán október 7-én, péntekig a legnagyobb pusztítást Haitin végezte, ahol a vihar egész térségeket szakított el egymástól vagy zárt körbe vízzel. A halálos áldozatok száma eddig meghaladta a háromszázat. A Baptista Szeretetszolgálat a 2010-es pusztító földrengés óta jelen van az országban, mentőcsapatának tevékenysége után helyi és nemzetközi partnerségben épített egy gyermekközpontot, ahol van óvoda, iskola, árvaház és szakképzés, valamint létrehoztak egy helyi egységet is, amely mozgássérült gyerekekkel foglalkozik. A segélyszervezet legutóbbi információi szerint a gressieri magyar gyermekközpontban mindenki biztonságban van, az épületet nagyobb kár nem érte. Pavelcze László, a Baptista Szeretetszolgálat vészhelyzet-kezelési igazgatója elmondta: a helyzetet súlyosbítja, hogy az ország még ki sem heverte egészen a korábbi nagy földrengés okozta károkat, ezért a hurrikán pusztítása után ismét élelmiszerhiány van, sokan váltak hajléktalanná, így nagy szükség van a segélyekre, a segítségre. A Baptista Szeretetszolgálat készenlétbe helyezte Rescue24 elnevezésű nemzetközi mentőcsapatát és egészségügyi csoportját.

További információ:

Pavelcze László vészhelyzet-kezelési igazgató

Baptista Szeretetszolgálat

70 430 5962

Budapest, 2016. október 7.